Håkon Sandmark

Håkon Sandmark (født 1. november 1974) er en norsk artist fra Fredrikstad.

Artistkarriere 
Sandmark holdt sin første konsert i 1991, og har siden holdt en rekke konserter med både egenkomponert musikk og coverlåter. Fra 1992–1994 var han vokalist i det lokale rockebandet Skin Deep. I 1995 dannet han bandet Sandmark.

I 1997 startet han duoen «Håkon & Kim» sammen med gitarist Kim Christiansen. De opptrådte med hver sin kassegitar i noen år. Fra 2000 til 2009 var Sandmark vokalist i duoen «Upside Down».

I mars 2010 sto han på scenen som skuespiller; i Den Store Jokerforestillingen på Båthusteateret i Fredrikstad. Andre medvirkende i forestillingen var Vivi Haug, Pål Nielsen, Tor Andersen og Øivind «Raymon» Johannessen.

I 2011 ga han ut sin første plate, som inneholdt musikk han selv hadde komponert. Han fortsatte også samarbeidet med Kim Christiansen, og duoen ga ut albumet Øyeblikk den 6. juni 2011. I desember 2011 spilte han i teaterstykket Roald Amundsens siste timer. Forestillingen markerte 100-årsdagen for Roald Amundsens erobring av Sydpolen.

I mars 2012 spilte han i musikalen Værstekællær med blant andre Dennis Storhøi i hovedrollen.

I februar 2015 spilte Sandmark kontorassistent Holm i musikalen Plankeby'n på City Scene i Fredrikstad, med blant annet Erik-André Hvitsten, Renate Gjærløv Larsen og Bjørnar Spydevold i hovedrollene.

Teaterstykket Tivolihaven ble satt opp på Blå Grotte i Fredrikstad i 2017 i anledning byens 450-årsjubileum. Sandmark spilte rollen som Tivolihavens vaktmester. Hovedrollene ble spilt av Øyvind Boye Løvold og Charlotte Brænna. 

I anledning Fredrikstads 450-årsjubileum ble det også skrevet en musikal om legpredikanten og industrigründeren Hans Nielsen Hauge. Musikalen fikk tittelen Det brenner en ild. Librettoen var skrevet av Hans-Petter Thøgersen, mens musikken var komponert av Svein Gundersen. Den ble urfremført på Tøihusplassen i Gamlebyen i Fredrikstad i september 2017, med Sandmark i rollen som Hauges vordende svoger. Hovedrollene ble spilt av Erik Wenberg Jacobsen, Heidi Ruud Ellingsen og Rein Alexander.

I 2018 spilte Sandmark rollen som «Værstekællen» i Thøgersens og Gundersens nye musikal Ælva våres.

Teateroppsetninger 
 2022: Yngve - fra barnehjemmet til LO-toppen, spilt i 8 byer i Oslo og Viken, regi: Ole-Hermann Gudim Lundberg
 2019: My Fair Lady, City Scene i Fredrikstad, regi: Ole-Hermann Gudim Lundberg og Sara Hadjian
2018: Ælva Våres, City Scene i Fredrikstad, regi: Ole-Hermann Gudim Lundberg
 2017: Det brenner en ild, Tøihusplassen i Fredrikstad, regi: Ole-Hermann Gudim Lundberg
 2017: Tivolihaven, Blå Grotte i Fredrikstad, regi: Desirée Ulvestad-Grandahl/Linn Olsen
 2015: Plankeby'n, City Scene i Fredrikstad, regi: Ole-Hermann Gudim Lundberg
 2012: Værstekællær, Blå Grotte i Fredrikstad, regi: Ole-Hermann Gudim Lundberg
 2011: Roald Amundsens Siste Timer, Roald Amundsens Minne i Fredrikstad, regi: Ole-Hermann Gudim Lundberg
 2010: Den Store Jokerforestillingen, Båthusteateret i Fredrikstad, regi: Pål Nielsen

Diskografi 
 Øyeblikk (album) (2011)

Referanser

Eksterne lenker 
 Lokal debutant med sommerhit?
 Lattervekkende nostalgitripp

Norske sangere
Norske gitarister
Norske komponister
Personer fra Fredrikstad kommune
Fødsler i 1974